A sa memoria insoro

Da ue non si torrat ses benìdu
e a inie torras a partire
sa die chi hasa a morrer senz’ischire
comente senz’ischire ses naschidu.

Bailleddu est malaìdu.
ohi su coro meu!
Fit issu su cunfortu
in custu tristu nidu
in custu nidu mortu.
Bailleddu est malaìdu.
Ohi su coro meu!
Ohi su coro meu!

O amigu lettore,
ecco unu tristu libru in poesia:
su libru ’e su dolore,
sas boghes de sa trista anima mia.

Vicinas e lontanas
isperanzias che bentos furiosos,
che sonu ’e campanas,
han ispintu a sos cuccuros pedrosos.

Aberilu si cheres
ischire it’est in vida su penare,
bramare piagheres
e poi mai gioia gosare

Ca tres fizos m’hat mortu
de sa vida in s’isplendidu fiore
e deo senza cunfortu
isfogo in versos vanos su dolore.

Ma no est pro te, certu,
custu libru, lettore capricciosu.
Si l’has pro brulla apertu,
cunzalu ca est troppu dolorosu.